SKRIFTLIG FORESPØRGSEL E-3083/00

af Daniela Raschhofer (NI) til Kommissionen

(2. oktober 2000)

Om: Phare-programmet

Phare-programmet blev indført for at forberede de central- og østeuropæiske lande på tiltrædelse af Unionen. Forhandlingerne om disse landes tiltrædelse går ind i deres slutfase; det er derfor på tide at resumere af virkningerne af støtten inden for rammerne af Phare-programmet.

I betænkningen af Europa-Parlamentets Industriudvalg om udvidelsen mod øst (PE 286 105) hedder det i punkt 3: [mldr] at Phare-programmet, bl.a. som følge af dets nuværende forvaltning og prioriteringer, hidtil ikke har været en overvældende succes; opfordrer Kommissionen til at sende Europa-Parlamentet en separat situationsrapport [mldr].

Hvordan bedømmer Kommissionen Phare-programmets succes?

Er Kommissionen ligesom Industriudvalget af den opfattelse, at Phare-programmet hidtil ikke har været en overvældende succes?

Forudsat Kommissionen har samme opfattelse som Industriudvalget, hvad er så årsagerne til Phare-programmets manglende succes, og hvilke ændringer er planlagt for at opnå målene i Phare-programmet?

Svar afgivet på Kommissionens vegne af Günter Verheugen

(7. december 2000)

I Kommissionens for nylig offentliggjorte Phare 2000 Review Strengthening Preparations for membership(1) erkender den, at PHARE's præstationer stadig kan forbedres på visse områder, men at programmets grundlæggende retningslinjer, som blev fastlagt i 1997 og opdateret i 1999, fortsat er målrettet mod ansøgerlandenes væsentligste behov. De gode resultater, der er opnået i kraft af disse retningslinjer, er bl.a. følgende: PHARE-programmeringen har undergået en fuldstændig nyorientering i retning af tiltrædelsespartnerskabernes prioriterede opgaver og de årlige periodiske rapporter; styrkelsen af den administrative kapacitet er nu en altafgørende satsning, hvor 200 tjenestemænd fra EU-medlemsstaterne er blevet udstationeret, så de kan rådgive deres partnere i ansøgerlandene om vigtige spørgsmål i forbindelse med den gældende fællesskabsret; nye PHARE-styringsstrukturer er nu operationsklare i alle ti ansøgerlande, baseret på nationale midler, central finansiering og kontraherende enheder (CFCU'er) og gennemførelsesinstanser; de fælles tilsynsudvalg er ved at indlede deres virksomhed; og endelig er der blevet lagt mere ansvar ud til Kommissionens delegationer. De PHARE-programmer, der tager sigte på at fremme den økonomiske og sociale samhørighed, finansieres i år 2000 på grundlag af forslag til nationale udviklingsplaner. Procenterne for kontraktindgåelse er på vej opad. De fem lande med det dårligste præstationsniveau for 1997, har kunnet dokumentere væsentlige forbedringer i 1998. Gennemsnitstiden mellem indgåelse af finansieringsaftale og kontrakt er for nedadgående. Den gennemsnitlige kontraktstørrelse er i færd med at øges to til fem gange, alt afhængig af det enkelte land. Ved reformerne af PHARE har man søgt at øge virkningen af indsatsen, og som følge heraf er det antal PHARE-programmer, der er blevet karakteriseret som tilfredsstillende eller derover i Kommissionens vurderinger, steget fra 39 % i 1999 til 56 % i 2000.

På trods af ovennævnte fremskridt kan Kommissionen dog tilslutte sig Industriudvalgets synspunkt, at der stadig er væsentlige muligheder for at forbedre PHARE (jf. meddelelsens 2. afsnit og bilag 1 med henblik på nærmere enkeltheder).

Som Revisionsretten har understreget i forskellige beretninger, har problemerne indtil nu bl.a. været følgende; de afbræk i reformerne, nogle af ansøgerlandene har været ude for, fordi der er blevet indført alt for mange ændringer på en og samme tid, hvoraf nogle ikke har været tilstrækkeligt godt forberedt; behovet for en løbende forbedring af projektudformningen; visse problemer i forbindelse med grænseoverskridende samarbejde og mangelen på et effektivt PHARE-informationsstyringssystem.

Alle disse problemer er behandlet i ovennævnte meddelelse. Heri indkredses tillige to andre store udfordringer, som må tages op af PHARE-programmet i tidsrummet 2000-2006, så man bedre kan opfylde PHARE's målsætninger og fastholde de allerede gennemførte reformer. Der bør være en periode med relativ stabilitet med henblik på at befæste de tidligere reformer og sikre, at der drages den fulde fordel heraf. Derudover må nogle af 1997-reformerne finpudses, så de imødekommer Revisionsrettens og Parlamentets konstruktive kritik. Endelig må der lægges mere vægt på bestræbelserne for at øge virkningen og absorptionskapaciteten i ansøgerlandene.

Sigtet med PHARE på strukturfondsområdet er at forberede gennemførelsen af strukturfondene i ansøgerlandene ved at etablere de nødvendige administrative og budgetmæssige strukturer og ved at give disse lande mulighed for at drage fordel af den første generation af integrerede regionaludviklingsprogrammer af mål-1-typen, som bidrager til den økonomiske og sociale samhørighed.

En ny række landsdækkende vurderinger under PHARE-programmer befinder sig i en tidlig planlægningsfase.

(1) C-2000-3103-2.